Pta-bestuurders woedend ná bloulig-brigade glo ongeluk veroorsaakDie kruising waar die ongeluk plaasgevind het. Foto: Verskaf Die polisie sal ŉ voorval ondersoek nadat twee Pretorianers in ŉ motorongeluk betrokke was, wat na bewering deur ŉ bloulig-brigade veroorsaak is. Mariana Bester, wat een van die motors bestuur het, het aan Maroela Media gesê die ongeluk het Woensdagoggend by die kruising van Francis Baard- en Gordonstraat gebeur. Volgens Bester was sy in die regterkantste baan van die vier bane in die eenrigtingstraat. Langs haar in die derde baan was ŉ Toyota Hilux bakkie. “Die verkeerslig het oorgeslaan na groen en ons het begin om oor die kruising te ry. Die volgende oomblik het ŉ motorfietsryer, wat deel was van die bloulig-brigade, van links af gejaag gekom en skielik reg in die middel van die kruising en reg voor die bakkie tot stilstand gekom,” het sy verduidelik. “Die bestuurder in die bakkie het na regs uitgeswaai om te verhoed dat hy die motorfietsryer tref en hy het hard teen die linkerkant van my motor gebots. Hy kon niks doen om die ongeluk te verhoed nie. As hy nie teen my vasgery het nie, sou hy die motorfiets getref het.” Volgens Bester het die motorfietsryer die ongeluk sien gebeur, maar glad nie gereageer nie. Intussen het ongeveer agt motors en ander motorfietsryers wat deel was van die bloulig-brigade, verbygejaag voordat die motorfietsryer hulle agternagesit het. Foto: Verskaf “Hy het nie eens van sy motorfiets af geklim om te kyk of iemand seergekry het of iets nie, ten spyte daarvan dat hy die direkte oorsaak van die ongeluk was,” het Bester gesê. “Ek verstaan ook nie waarom ons gewone burgers nie ŉ ongelukstoneel mag verlaat voordat vasgestel is niemand is beseer nie, maar ŉ beampte wat deel is van ŉ bloulig-brigade mag maar net wegjaag?” Bester het gesê die skade aan haar motor is meer as R35 000 en die bakkie het ook skade opgedoen. Beide sy en die ander bestuurder het ŉ verklaring by die polisie afgelê waarin albei aandui dat die ongeluk deur die motorfietsryer veroorsaak is, maar hulle het sedertdien nie weer iets van die polisie gehoor nie. “Dit was net ŉ ligte ongeluk, maar daar is soveel ongelukke wat deur bloulig-brigades veroorsaak word wat soveel erger is,” het sy gesê. “Hulle jaag net soos hulle wil met geen agting vir die veiligheid van ander motoriste of verkeersreëls nie.” Brig. Vishnu Naidoo, nasionale polisiewoordvoerder, het aan Maroela Media gesê die saak sal ondersoek word. “As niemand in die ongeluk beseer is nie en ŉ staatsvoertuig nie beskadig is nie, sou die polisie nie op die toneel reageer het nie. Verdere ondersoek sal nou gedoen word om te bepaal wie of wat die ongeluk veroorsaak het en dan sal ons dit van daar af vat.” Naidoo kon nie bevestig of die motorfietsryer ŉ polisiebeampte of ŉ verkeersbeampte was nie en het gesê dit sal deel vorm van die ondersoek.